b'\n_START_ARTICLE_\nMarijan \xc5\xbdivic\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo in u\xc4\x8ditelji\xc5\xa1\xc4\x8de je kon\xc4\x8dal v Trstu, licej v koprskem malem semeni\xc5\xa1\xc4\x8du, bogoslovje pa v Gorici. V duhovnika je bil posve\xc4\x8den 30. maja 1924 v Trstu. Od 1. avgusta 1942 do maja 1944 je kot \xc5\xbeupnik slu\xc5\xbeboval v So\xc4\x8dergi in Movra\xc5\xbeu. Maja 1944 je moral pred nacisti be\xc5\xbeati, dobri ljudje so ga skrivoma prepeljali v Koper od koder se je umaknil v Furlanijo nato pa v pokrajino Como. Junija 1945 se je vrnil v Trst, od koder je hodil v Repentabor. Od 15. oktobra 1946 do 21. julija 1947 je bil pomo\xc4\x8dnik \xc5\xbeupnika na Op\xc4\x8dinah, nato do 28. julija 1948 \xc5\xbeupnik v Bazovici. Nekaj let je bil dekan openskega dekanata ter od 25. decembra 1967 \xc4\x8dastni kanonik tr\xc5\xbea\xc5\xa1kega stolnega kapitlja. Po vojni je bil vsa leta do upokojitve katehet na raznih \xc5\xa1olah v Trstu in okolici. Skrb za mladino pa je bila gonilna sila vsega njegovega dela. Z \xc5\xbeupnikom Pre\xc5\xa1ernom sta leta 1948 ustanovila mladinsko podporno dru\xc5\xa1tvo Slokad, ki je organiziralo po\xc4\x8ditni\xc5\xa1ko letovanje za otroke v raznih krajih Kanalske doline. Ni\xc4\x8d manj\xc5\xa1a pa ni bila njegova skrb za ohranitev kulturne dedi\xc5\xa1\xc4\x8dine. Popravil in prenovil je cerkve v So\xc4\x8dergi ter Gropadi in Padri\xc4\x8dah v Bazovi\xc5\xa1ki \xc5\xbeupniji in postavil novo cerkev v zaselku Pesek (ital. Pese). Cerkev na Pesku, ki jo je poslikal Tone Kralj je posve\xc4\x8dena Mariji Brezmade\xc5\xbeni.'